РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/112-17

17. јун 2017. године

Б е о г р а д

З А П И С Н И К

15. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 16. ЈУНА 2017. ГОДИНЕ

Седница је почела у 10,05 часова.

Седницом је председавала Маја Гојковић, председница Одбора.

Седници су присуствовали: Јасмина Обрадовић, Станија Компировић, проф. др Марко Атлагић, Мирко Крлић, проф. др Снежана Богосављевић Бошковић, Снежана Пауновић, др Ана Стевановић, Татјана Мацура, Наташа Михаиловић Вацић и Ђорђе Вукадиновић, чланови Одбора.

Седници су присуствовали: Ана Ћирић, Драгана Костић, Никола Савић, Маја Виденовић и Енис Имамовић, заменици чланова Одбора.

Седници није присуствовао Хаџи Милорад Стошић, члан Одбора, нити његов заменик.

Пре утврђивања дневног реда, председник Одбора је обавестио све чланове Одбора да се нису стекли сви неопходни услови за разматрање следећих тачака Дневног реда:

- Разговор са предложеним кандидатима за члана Савета Регулаторног тела за електронске медије које предлаже овлашћени предлагач удружења филмских, сценских и драмских уметника и удружења композитора у Републици Србији, заједничким договором;

- Утврђивање заједничког предлога два кандидата за члана Савета Регулаторног тела за електронске медије који се бира на предлог надлежног одбора Народне скупштине.

На предлог председавајућег, чланови Одбора су већином гласова усвојили следећи:

Д н е в н и р е д:

1. Разматрање поднетих приговора на листу кандидата и листу организација за члана Савета Регулаторног тела за електронске медије, које је предложио овлашћени предлагач национални савети националних мањина, заједничким договором.

**ПРВА ТАЧКА - Разматрање поднетих приговора на листу кандидата и листу организација за члана Савета Регулаторног тела за електронске медије, које је предложио овлашћени предлагач национални савети националних мањина, заједничким договором.**

У уводним напоменама, председник Одбора Маја Гојковић упознала је чланове Одбора са дописом који је др Сулејман Угљанин, председник Координације националних савета националних мањина, 9. фебруара 2017. године упутио Одбору.

Напоменула је да сe у допису наводи да нису испуњени Законом прописани услови за избор члана Савета Регулатора, с обзиром на чињеницу да је Одбор утврдио листу кандидата на којој нема представника националних савета националних мањина. Такође, обавестила је чланове Одбора да је у поднетим приговорима, Координације националних савета националних мањина, доставила и предлог два кандидата на којем се налазе Драган Марчел, којег је предложио национални савет румунске националне мањине и Калман Кунтић, којег је предложио национални савет хрватске националне мањине.

Подсетила је да је Одбор на 13. седници одржаној 10. јануара 2017. године, донео Одлуку о покретању поступка за предлагање кандидата за избор члана Савета Регулаторног тела за електронске медије, као и да је у року прописаном Законом и Јавним позивом од стране овлашћеног предлагача – национални савети националних мањина, стигао образложени предлог једног кандидата за члана Савета Регулатора, од стране Националног савета ромске националне мањине.

Нагласила је да је чланом 10. став 2. Закона о електронским медијима, прописано да овлашћени предлагач односно организација која улази у круг организација које заједно чине јединственог овлашћеног предлагача, подноси надлежној служби Народне скупштине образложени предлог два кандидата за члана Савета Регулатора.

У дискусији су учествовали: Маја Гојковић, Маја Виденовић, Енис Имамовић и Ђорђе Вукадиновић.

Председавајућа је истакла да сматра да би процедуру избора кандидата требало поновити, односно да би требало поново донети одлуку о покретању поступка за предлагање кандидата за члана Савета Регулаторног тела за електронске медије које предлаже овлашћени предлагач национални савети националних мањина.

Закључила је да се из приговора који су упућени Одбору, може увидети да национални савети националних мањина нису били благовремено упознати са објављеним Јавним позивом, те да стога нису били у могућности да искористе своја Законом загарантована права, односно доставе своје предлоге кандидата.

Маја Виденовић је надовезујући се на усвојени дневни ред истакла да члан 72. Пословника прописује да дневни ред утврђује одбор, већином гласова присутних чланова и с тим у вези додала да сматра да у складу са наведеним чланом има право да предложи допуну дневног реда.

Председавајућа је образложила присутним члановима Одбора да се нису стекли услови за разматрање тачака првобитно предложеног Дневног реда, с обзиром на чињеницу да кандидат Дарко Бајић није у могућности да присуствује седници Одбора. Такође, истакла је да је посланичка група Демократке странке, дан пре почетка седнице повукла своје кандидате са листе кандидата за члана Савета Регулатора, те да је стога листу било неопходно додатно уредити.

Енис Имамовић и Ђорђе Вукадиновић подржали су предлог председавајуће о поновном покретању поступка за предлагање кандидата за члана Савета Регулатора које предлаже овлашћени предлагач национални савети националних мањина.

Председавајућа је закључила расправу у вези са овом тачком Дневног реда.

Председавајућа је ставила на гласање предлог, да Одбор донесе Одлуку о обустави поступка за предлагање кандидата за члана Савета Регулаторног тела за електронске медије које предлаже овлашћени предлагач национални савети националних мањина.

Одбор је, са 14 гласова за и 1 чланом који није гласао, донео Одлуку о обустави поступка за предлагање кандидата за члана Савета Регулаторног тела за електронске медије које предлаже овлашћени предлагач национални савети националних мањина.

Председавајућа је ставила на гласање предлог, да Одбор донесе Одлуку о покретању поступка за предлагање кандидата за члана Савета Регулаторног тела за електронске медије које предлаже овлашћени предлагач национални савети националних мањина.

Одбор је, са 13 гласова за и 2 члана која нису гласала, донео Одлуку о покретању поступка за предлагање кандидата за члана Савета Регулаторног тела за електронске медије које предлаже овлашћени предлагач национални савети националних мањина.

Седница је завршена у 10,30 часова.

СЕКРЕТАР ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Дана Гак Маја Гојковић